**PREDKLADACIA SPRÁVA**

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Jaroslava Karahutu, Jozefa Lukáča, Evy Hudecovej a Miroslava Žiaka na vydanie zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov (tlač 1062) (ďalej len „poslanecký návrh zákona“).

Na rokovanie Legislatívnej rady vlády Slovenskej republiky a vlády Slovenskej republiky materiál z hľadiska vecnej príslušnosti predkladá minister dopravy a výstavby Slovenskej republiky.

Ministerstvo dopravy a výstavby Slovenskej republiky k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je upraviť kritérium pre zápis plavidiel s vlastným strojovým pohonom do registra plavidiel, ktorým je výkon pohonného strojového zariadenia, a to jeho zvýšením tak, že do registra plavidiel budú zapisované plavidlá, ktorých výkon pohonného strojového zariadenia je väčší ako 11 kW; v súčasnosti sa povinnosť registrácie vzťahuje na plavidlá s výkonom pohonného strojového zariadenia väčším ako 4 kW. Navrhovaná zmena, podľa vyjadrenia predkladateľov, reaguje na vedecko-technický pokrok v oblasti vývoja lodných motorov a ich výkonu, zníži administratívnu náročnosť registrácie malých plavidiel s vlastným strojovým pohonom a priblíži podmienky registrácie tejto kategórie plavidiel podmienkam registrácie v štátoch, s ktorými má Slovenská republika spoločný úsek hraničnej vody Dunaj. Zmena v podmienkach registrácie malých plavidiel nebude mať vplyv na bezpečnosť ich prevádzky, keďže podmienka byť držiteľom osvedčenia (preukazu) odbornej spôsobilosti vodcu malého plavidla sa, tak ako doteraz, má vzťahovať aj na prevádzkovanie malých plavidiel s výkonom pohonného strojového zariadenia 4 kW a viac.

Poslaneckým návrhom zákona sa má ďalej umožniť prevádzkovanie určených malých plavidiel na nesledovaných vodných cestách alebo úsekoch nesledovaných vodných ciest vymedzených plavebným opatrením fyzickej osobe staršej ako 18 rokov bez toho, aby bola držiteľom osvedčenia (preukazu) odbornej spôsobilosti vodcu malého plavidla. Účelom tohto návrhu je podpora rozvoja cestovného ruchu prostredníctvom zjednodušenia podmienok prevádzkovania určených malých plavidiel na nesledovaných vodných cestách   
a zároveň ich zosúladenia s podmienkami platnými v susediacich štátoch, napríklad v Českej republike.

Poslanecký návrh zákona podľa predkladateľov predpokladá negatívny vplyv na štátny rozpočet vo výške približne 10 000 eur ročne, pozitívny vplyv na služby verejnej správy pre občana a žiadne sociálne vplyvy, vplyvy na podnikateľské prostredie, vplyvy na manželstvo, rodičovstvo a rodinu, vplyvy na informatizáciu spoločnosti a vplyvy na životné prostredie.

**Stanovisko**

Ministerstvo dopravy a výstavby Slovenskej republiky neuplatňuje k predloženému poslaneckému návrhu zákona žiadne vecné pripomienky.

Ministerstvo dopravy a výstavby Slovenskej republiky má k poslaneckému návrhu zákona nasledujúce legislatívno-technické pripomienky:

**K vlastnému materiálu**

1. V Čl. I úvodnej vete odporúčame za slová „zákona č. 90/2020 Z. z.“ vložiť čiarku   
   a vypustiť slovo „a“ a za slová „zákona č. 378/2021 Z. z.“ vložiť slová „a zákona   
   č. 187/2022 Z. z.“.

Odôvodnenie

Úvodnú vetu navrhujeme doplniť v súlade s bodom 28.1. prílohy č. 1 k Legislatívnym pravidlám vlády Slovenskej republiky o skrátenú citáciu zákona č. 187/2022 Z. z., ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a ktorým sa menia a dopĺňajú niektoré zákony.

1. V Čl. I bode 4 odporúčame bodku za slovom „vety“ nahradiť čiarkou.

Odôvodnenie

Ide o legislatívno-technickú úpravu textu.

**Medzirezortné pripomienkové konanie**

Poslanecký návrh zákona bol predmetom medzirezortného pripomienkového konania v dňoch od 28. júla 2022 do 5. augusta 2022, v rámci ktorého Ministerstvo hospodárstva Slovenskej republiky uplatnilo 2 obyčajné pripomienky k doložke vybraných vplyvov a Ministerstvo financií Slovenskej republiky uplatnilo 1 obyčajnú pripomienku rovnako k doložke vybraných vplyvov.

Zásadné pripomienky prostredníctvom Slov-Lex neuplatnil žiaden zo subjektov uvedených v čl. 31 ods. 1 Legislatívnych pravidiel vlády Slovenskej republiky.

Po skončení medzirezortného pripomienkového konania Ministerstvo životného prostredia Slovenskej republiky uplatnilo 2 zásadné pripomienky a to:

1. V čl. I bode 3 žiada za slová „vodných ciest“ vložiť čiarku a slová „ktoré sa nachádzajú na umelých vodných útvaroch“.
2. V čl. I bode 4 žiada pred slovo „vymedzuje“ vložiť slová „po dohode s Ministerstvom životného prostredia Slovenskej republiky“ a za slová „vodných ciest“ doplniť slová „na umelých vodných útvaroch“.

Ministerstvo dopravy a výstavby Slovenskej republiky si zásadné pripomienky uplatnené Ministerstvom životného prostredia Slovenskej republiky neosvojilo.

**Záver**

Ministerstvo dopravy a výstavby Slovenskej republiky odporúča vláde Slovenskej republiky vysloviť **súhlas** s poslaneckým návrhom zákona po zohľadnení pripomienok uvedených v stanovisku Ministerstva dopravy a výstavby Slovenskej republiky.